James Whelan

**James Whelan** O.P. (1823–1878) var en irsk katolsk biskop av Nashville.
## Liv og virke
### Bakgrunn
James Whelan ble født i Irland, og flyttet sammen med foreldrene til USA i en alder av 10 eller 12, og slo seg ned i New York.
### Prest
James Whelan sluttet seg til dominikanerordenen og avla de evige løfter den 29. juni 1840. Han ble presteviet den 2. august 1846 av biskop John Baptist Purcell i Somerset i Ohio. Deretter arbeidet han som misjonær før han ble utnevnt til president i 1852 ved *St. Joseph's College* i Somerset. I 1854 ble han provinssuperior i *St. Joseph's Province* (som inkluderte hele USA unntatt Stillehavskysten).

### Koadjutorbiskop av Nashville
Den 28. januar 1859 utnevnte pave Pius IX ham til titulærbiskop av *Marcopolis* og til koadjutorbiskop av Nashville. Erkebiskopen av Saint Louis, Peter Richard Kenrick, ordinerte ham til biskop den 8. mai samme år; medkonsekratorer var den apostoliske vikar av Kansas, John Baptiste Miège S.J., og biskopen av Alton, Henry Damian Juncker.

### Biskop av Nashville
Den 21. februar 1860 ble James Whelan biskop av Nashville, etter avdøde biskop Richard Pius Miles.  

Biskop Whelan ba *Dominican Sisters of St. Mary* i Somerset opprette en skole i hans bispedømme. Fire søstre åpnet et akademi i 1862 som spesialiserte seg i musikk og kunst. Whelan utvidet katedralen og etablerte en internatskole og et barnehjem.

Som en grensestat var Tennessee åsted for noen av de mest alvorlige kampene under den amerikanske borgerkrig.] Mens han passerte frontlinjen etter et besøk hos biskop Martin Spalding i Louisville, ble Whelan anklaget for å ha uttalt seg på en måte som de konfødererte trodde hadde påvirket bevegelsene til Unionshæren.
### Fratreden
Mistankene om hvor hans politiske lojalitet lå, kombinert med stresset med å være biskop. fikk Whelan til å sende sin avskjedssøknad til Vatikanet. Den 23. september 1863 aksepterte pave Pius IX hans fratreden  som biskop av Nashville. Han var da bare 40 år gammel.

Whelan trakk seg kort tilbake til *St. Joseph's Convent* før han tok bolig i *St. Thomas Parish* i Zanesville i Ohio. Han viet sin tid til teologiske, historiske og kjemiske studier, og publiserte et forsvar for pavelig ufeilbarlighet i 1871.

James Whelan døde 18. februar 1878, 54 år gammel, i Zanesville.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Kardinal Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1753-1816)*1775
* Biskop Louis-Guillaume-Valentin Dubourg (1766-1833) *1815
* Biskop Joseph Rosati (1789-1843) *1824
* Erkebiskop Peter Richard Kenrick (1806-1896) *1841
* Biskop *James Whelan* (1823-1878) *1859

## Referanser